Momente de groază pentru o femeie de 45 de ani, care a găsit acasă două bilete de adio lăsate de nepotul ei care între timp părăsise domiciliul.
Aseară, 14 martie, în jurul orei 21.00, femeia i-a sesizat pe poliţiştii Secției 2 Poliție Bacău că nepotul său, în vârstă de 18 ani, a plecat de la domiciliu cu intenții suicidale și nu mai știe nimic de acesta.
Polițiștii au demarat de urgență acțiunile de căutare, însoțiți de criminaliști, jandarmi din cadrul Inspectoratului de Jandarmi Județean Bacău și cei ai Grupării de Jandarmi Mobile Bacău, tânărul fiind identificat înainte ca acesta să recurgă la vreun gest necugetat.
În cadrul cercetărilor și acțiunilor de căutare întreprinse, polițiștii au folosit câinele de urmă, Abaha, din cadrul Inspectoratul de Poliție Județean Bacău.
Tânărul a fost preluat de un echipaj al ambulanței și transportat la spital pentru o evaluare medicală de specialitate.